የምርምር ሥራዎች ችግር ፈቺ ሊሆኑ እንደሚገባ ተገለጸ
 በከፍተኛ የትምህርት ተቋማት የሚካሄዱ  የጥናትና የምርምር ሥራዎች ችግር ፈቺ ሊሆኑ እንደሚገባ የከፍተኛ ትምህርት አግባብነትና ጥራት ኤጀንሲ አስታወቀ፡፡በዛሬው ዕለት አልፋ ዩኒቨርስቲ ኮሌጅ ባዘጋጀው በ7ኛው ዓመታዊ ዘርፈ ብዙ የምርምር ጉባኤ ላይ የመክፈቻ ንግግር ያደረጉት የኤጀንሲው ዋና ዳይሬክተር ዶክተር ተስፋዬ ተሾመ የጥናትና የምርምር ስራዎች የህብረተሰቡን ችግር የሚፈቱና መፍትሄ የሚጠቁሙ መሆን አለባቸው።ይህን ለማስቻልም ማንኛውም የከፍተኛ ትምህርት ተቋም የትምህርት ጥራቱን በጠበቀ መልኩ መስጠት እንደሚገባው ጠቁመዋል፡፡የአልፋ ዩኒቨርስቲ ኮሌጅ ፕሬዚዳንት አቶ ሃይለስላሴ ወልደገሪማ በበኩላቸው፤ በትምህርት ዘርፉ የሚካሄዱ የተለያዩ የጥናትና የምርምር ሥራዎች ሃገሪቷ በትምህርት ዘርፉ የያዘችውን የአምስት ዓመት የዕድገትና ትራንስፎርሜሽን ዕቅድን ለማሳካት እንደሚረዳ  ጠቁመዋል።    በጉባኤው ላይ በቴክኖሎጂ፤ በትምህርት አመራርና በጤና ላይ የተመረጡ የምርምር ውጤቶች እንደሚቀርቡ የገለጹት አቶ ሃይለስላሴ በጉባኤው የሚቀርቡት ምርምሮች ታትመው ለተማሪዎች ማስተማሪያነትና ለህብረተሰቡ ጥቅም እንዲውሉ ይደረጋል ብለዋል።በሃገሪቱ የከፍተኛ የትምህርት ጥራትን ለማምጣት በየዓመቱ የምርምር ጉባኤ የሚካሄድ ሲሆን፤ ከተለያዩ የከፍተኛ የትምህርት ተቋማት ተመራማሪዎች እንዲሳተፉ እንደሚደረግም ዋልታ ኢንፎርሜሽን ማዕከል ዘግቧል፡፡